Diari Oficial de la Generalitat Valenciana


Sumari del DOGV 4511, del 30-05-2003 (2003/6261)

ORDRE de 23 de maig de 2003, de la Conselleria d'Agricultura, Pesca i Alimentació, per la qual es regula i es planifica el tractament contra diverses plagues a la Comunitat Valenciana per a la campanya de 2003.
------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/05/23/(1)/dof/vci/html**

### Dades del document

Número de DOGV
:   4511

Data del DOGV
:   30-05-2003

Secció del DOGV
:   I. DISPOSICIONS GENERALS

Número del document
:   2003/6261


Data del document
:   23-05-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * destrucció de cultius
    * agres
    * malaltia vegetal
    * oliva
    * tractament fitosanitari
    * arròs
    * fruticultura

ORDRE de 23 de maig de 2003, de la Conselleria d'Agricultura, Pesca i Alimentació, per la qual es regula i es planifica el tractament contra diverses plagues a la Comunitat Valenciana per a la campanya de 2003. [2003/X6261]
  
La incidència de plagues com ara la mosca de la fruita (Ceratitis capitata Wied), plaga de quarantena en certs països importadors dels nostres cítrics, la mosca de l'olivera (Bactrocera oleae Gmelin), causa de minva de la collita i de la qualitat de l'oli; i el banyarriquer ?cucat de l'arròs- (Chilo suppressalis Walk), motiva la millora dels tractaments que realitza la conselleria competent en matèria d'agricultura de la Generalitat Valenciana, amb l'objecte de disminuir els danys que d'una altra manera es produirien.
  
La dificultat d'exercir un control efectiu d'aquestes plagues mitjançant tractaments individuals aconsella la realització de tractaments col·lectius, amb la utilització de tècniques com menys contaminants possibles, a fi de rebaixar el nivell de població de la plaga a límits acceptables.
  
Així, en la campanya contra la Ceratitis capitata Wied, i atesa l'especial incidència de la plaga en els últims anys, s'incrementaran les actuacions de la Conselleria d'Agricultura, Pesca i Alimentació, tant en la realització de tractaments col·lectius en les àrees citrícoles de la Comunitat Valenciana com en el repartiment gratuït de producte als agricultors, a fi que realitzen tractaments en fruiters d'estiu, en horts de cítrics situats en zones on hi haja dificultats per a la realització de tractaments col·lectius i per al tractament de varietats extraprimerenques i primerenques.
  
Respecte del cucat de l'arròs, i a causa de la situació del cultiu dins dels límits del Parc Natural de l'Albufera, cal accentuar les mesures encaminades a la protecció de la fauna i conservació del medi ambient, i amb aquesta finalitat se'n realitza el control mitjançant el mètode de confusió sexual i insecticides que respecten les característiques especials de la zona.
  
En el cas de la mosca de l'olivera, les actuacions es realitzaran en totes les zones productores i d'acord amb el que s'estableix en el Reglament (CE) núm. 2136/2002, de la Comissió, de 29 de novembre de 2002, pel qual es fixen els límits màxims de finançament de les mesures per a la millora de la qualitat de la producció d'oli d'oliva i olives de taula per al cicle de producció 2003/04 i s'estableix una excepció a l'apartat 3 de l'article 3 del Reglament (CE) núm. 528/1999, de la Comissió, de 10 de març de 1999, pel qual s'estableixen mesures destinades a millorar la qualitat de la producció oleícola.
  
Per tot això, en virtut de les facultats que tinc atribuïdes, de conformitat amb el que s'estableix en la Llei 43/2002, de Sanitat Vegetal de 20 de novembre de 2002, i vista la proposta de la Direcció General d'Innovació Agrària i Ramaderia,
  
ORDENE
  
Article 1
  
1. Es declara d'utilitat pública i obligatori per als agricultors, a tot el territori de la Comunitat Valenciana, el tractament dels cultius de cítrics i de fruiters d'estiu contra la plaga de la mosca de la fruita (Ceratitis capitata Wied).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris en les zones de cultius citrícoles, on no es donen unes dificultats especials per a la seua realització.
  
3. Els cultius de cítrics de varietats extraprimerenques i primerenques la maduració de les quals es produïsca amb anterioritat a l'1 de desembre del present any seran tractats pels agricultors mitjançant procediments terrestres, i aniran a càrrec seu les despeses d'aplicació.
  
4. En els cultius de fruiters de pinyol i llavor que inicien la seua maduració en els mesos de juny i juliol, així com en plantacions de caquis i figueres, i en horts de cítrics amb especial incidència de la plaga de la Ceratitis quan estiguen situats a zones en què existisquen dificultats per a la realització dels tractaments col·lectius enumerats en el punt 2, els agricultors hauran de realitzar tractaments terrestres, i aniran a càrrec seu les despeses d'aplicació.
  
5. En les zones citrícoles situades dins del perímetre del Parc Natural de l'Albufera, i altres zones protegides, només es realitzaran tractaments terrestres contra la plaga de la Ceratitis amb productes que no siguen de la categoria C per a la fauna terrestre o aqüícola.
  
Article 2
  
1. Es declara d'utilitat pública i obligatori per als agricultors, a tot el territori de la Comunitat Valenciana, el tractament dels cultius d'oliverar contra la mosca de l'olivera (Bactrocera oleae Gmelin).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris als termes municipals de Rossell, Canet lo Roig, San Rafael, Sant Jordi, Vinaròs, Càlig, Traiguera, Xert, la Jana, Cervera del Maestre, Sant Mateu, la Salzadella i les Coves de Vinromà.
  
3. En la resta de la superfície d'oliverar, la plaga es tractarà per procediments terrestres, que s'aplicaran pels propis agricultors, seguint les directrius establertes en el Reglament (CE) núm. 2136/2002, de la Comissió, de 29 de novembre de 2002, pel qual es fixen els límits màxims de finançament de les mesures per a la millora de la qualitat de la producció d'oli d'oliva i olives de taula per al cicle de producció 2003/04 i s'estableix una excepció a l'apartat 3 de l'article 3 del Reglament (CE) núm. 528/1999, de la Comissió, de 10 de març de 1999, pel qual s'estableixen mesures destinades a millorar la qualitat de la producció oleícola.
  
Article 3
  
1. Es declara d'utilitat pública i obligatori per als agricultors, als termes municipals de les comarques de l'Horta Sud i de la Ribera Baixa, el tractament dels cultius d'arròs contra la plaga del banyarriquer o cucat (Chilo suppressalis Walk).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris.
  
3. En la zona circumdant al llac de l'Albufera, el tractament es realitzarà utilitzant sistemes de control bioracionals, mitjançant el mètode de confusió sexual amb l'ocupació de feromones.
  
En la resta de la superfície d'arrossar les aplicacions aèries es realitzaran amb productes fitosanitaris de baixa toxicitat.
  
Article 4
  
La Direcció General d'Innovació Agrària i Ramaderia, a través de l'Àrea de Protecció dels Cultius, organitzarà i dirigirà les campanyes contra les plagues a què es refereix aquesta ordre, i executarà els tractaments col·lectius per mitjans aeris i la col·locació de feromones per al control bioracional contra el cucat de l'arròs.
  
Article 5
  
En els supòsits en què aquesta ordre encomana als propis agricultors la realització, a càrrec seu, de tractaments terrestres, individuals o col·lectius, la Conselleria d'Agricultura, Pesca i Alimentació facilitarà gratuïtament, segons les disponibilitats pressupostàries, els productes necessaris per a la realització d'aquests tractaments, amb la sol·licitud prèvia al Servici de Sanitat Vegetal.
  
DISPOSICIONS FINALS
  
Primera
  
Es faculta el director general d'Innovació Agrària i Ramaderia perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 23 de maig de 2003
  
La consellera d'Agricultura, Pesca i Alimentació,


Còpia Permalink ELI